b'\n_START_ARTICLE_\nLeo klub\n_START_SECTION_\nKratica \xc2\xbbLEO\xc2\xab\n_START_PARAGRAPH_\nIzhaja iz angle\xc5\xa1ke besedne zveze \xc2\xbbLeadership, Experience, Opportunity\xc2\xab\xc2\xa0(vodenje, izku\xc5\xa1nje, prilo\xc5\xbenost), kar je tudi vodilo delovanja Leo klubov. \xc4\x8clanstvo v Leo klubu je namre\xc4\x8d za mlade prilo\xc5\xbenost, da prevzamejo odgovornost in se nau\xc4\x8dijo vodenja, ter prilo\xc5\xbenost, da si naberejo izku\xc5\xa1nje. To se odra\xc5\xbea predvsem v timskem delu, na katerem temelji delovanje Leo klubov._NEWLINE_Namen Leo gibanja je s prijateljskim zdru\xc5\xbeevanjem \xc4\x8dlanov dru\xc5\xa1tva razvijati in pospe\xc5\xa1evati medsebojno razumevanje in spo\xc5\xa1tovanje ter zavzemati se za svobodo \xc4\x8dloveka in duha, za kulturni, socialni in splo\xc5\xa1ni razvoj dru\xc5\xbebe ob doslednem spo\xc5\xa1tovanju pravnega reda Republike Slovenije kakor tudi pravil mednarodnega zdru\xc5\xbeenja Leo klubov.\n_START_SECTION_\nZveza Leo klubov\n_START_PARAGRAPH_\nLeo klubi so povezani v zvezo Leo klubov, imenovano LEO Distrikt 129, Slovenija. V Sloveniji je trenutno aktivnih 20 klubov. V letu 2010 je aktivnih \xc5\xbee preko 300 \xc4\x8dlanov._NEWLINE_LEO Distrikt 129, Slovenija je zveza, ki jo je 1. decembra 2001 ustanovilo prvih \xc5\xa1est aktivnih Leo klubov v Sloveniji. Poglavitne naloge Leo Distrikta 129 so \xc5\xa1irjenje Leo poslanstva med mladimi, motivacija in skrb za \xc4\x8dlanstvo v Leo klubih, razvoj organizacije, povezovanje Leo klubov, izvajanje skupnih aktivnosti in mednarodno udejstvovanje.\n_START_SECTION_\nLeo nacionalna konvencija in LEF (Leo Europa Forum)\n_START_PARAGRAPH_\nKlubi se med seboj vsako leto sre\xc4\x8dujejo na nacionalni konvenciji, mednarodno pa se klubi sre\xc4\x8dujejo na \xc2\xbbLeo Evropa Forum\xc2\xab\xc2\xa0(LEF), ki se organizira vsako leto v drugi dr\xc5\xbeavi. Leta 2005 je bila Slovenija prvi\xc4\x8d gostiteljica tega evropskega sre\xc4\x8danja. Na vsakem takem sre\xc4\x8danju se \xc4\x8dlani izobra\xc5\xbeujejo na razli\xc4\x8dnih tematskih delavnicah, obiskujejo zanimive kraje dr\xc5\xbeave gostiteljice, spoznavajo delovanja drugih klubov, spoznavajo nove prijatelje, predvsem pa gre za dru\xc5\xbeenje mladih in nabiranje izku\xc5\xa1enj. Izkupi\xc4\x8dek dru\xc5\xbeabno\xe2\x80\x93izobra\xc5\xbeevalnih sre\xc4\x8danj se nameni v praviloma vnaprej izbran humanitarni namen prejemnikom iz regije, kjer poteka sre\xc4\x8danje.'